**Gazdasági társaságokkal kapcsolatos tulajdonosi joggyakorlás és részesedés szerzés**

*1. Gazdasági társaságok alapítása, részesedés szerzés*

**ÁSZ ajánlás**

Javasolt, hogy a felsőoktatási intézmény alapító okiratában is kerüljön rögzítésre az a törvényi kötelezettség, hogy gazdasági társaság alapításához, illetve gazdasági társaságban történő részesedés szerzéséhez fenntartói jóváhagyás szükséges, beleértve a közvetett – további gazdasági társaságban való – tulajdonszerzést is.

A gazdasági társaságok alapításához, valamint az azokban történő részesedés szerzéshez kapcsolódó döntési folyamatokról, az előkészítés minimális tartalmi elemeiről készítsen a felsőoktatási intézmény szabályzatot, amelyet a fenntartó hagy jóvá. Ennek elkészítése során javasolt figyelemmel lenni legalább az alábbiakra:

* A gazdálkodási döntések – beleértve a gazdasági társaság alapítását, részesedés szerzését is – dokumentáltsága kiemelt fontosságú. Ebbe a gazdálkodási döntés írásba foglalása mellett az előkészítés folyamatának írásban történő dokumentálása is beletartozik, amely a döntés eredményességét, célszerűségét alapjaiban befolyásolja. A döntés megalapozottsága, előkészítettsége abból a szempontból is kulcsfontosságú, hogy a felsőoktatási intézmény a szenátus vagy a fenntartó egyetértésével dönt a gazdálkodó szervezet alapításáról, részesedés szerzéséről vagy a felsőoktatási intézmény alapító okirata szerint azt a fenntartó fogadja el.
* Az alapításról, részesedés szerzéséről szóló döntés előkészítése során javasolt elemezni és bemutatni a gazdasági társaság létrehozásának, részesedés szerzésének a célját, valamint a rövid-, közép- és hosszútávú hatásait, a gazdasági társaság működése, illetve gazdálkodása során felmerülő kockázatokat és azok kezelési lehetőségeit, valamint az esetlegesen felmerülő likviditási problémákat. A kockázatok feltárása az alapja a tulajdonosi kontrollok kiépítésének és későbbi működésének. Ennek javasolt a részévé tenni a gazdasági társaságok gazdálkodásának nyomon követését szolgáló kontrolling rendszer kiindulási pontját képező működési és üzleti tervet.
* Az alapítói döntés megalapozása során javasolt kitérni arra, hogy a társaság alapításának célja hogyan viszonyul a felsőoktatási intézmény alapfeladataihoz, nem sérti az intézmény érdekeit.
* A kockázatfelmérést abban az esetben is szükséges előírni, ha a felsőoktatási intézmény a tulajdonolt gazdasági társaságon keresztül közvetett tulajdont szerez.

A felelős vagyongazdálkodás érdekében a felsőoktatási intézménynek mutassák be valamennyi olyan gazdasági társaság főbb tőkemegfelelési-, eladósodottsági mutatóit, illetve az év végi kötelezettségállományát, árbevételét és a saját tőke mértékét a kiegészítő mellékletben a részesedés mértékével együtt, amelyben tulajdoni részesedéssel rendelkeznek. Ezáltal is biztosítják a fenntartó alapítvány számára a megalapozott döntéshozatalhoz szükséges információkat.

*2. A felsőoktatási intézmény által alapított gazdasági társaságokban gyakorolt hatáskör*

**ÁSZ ajánlás**

A gazdasági társaságok alapításához, valamint az azokban történő részesedés szerzéshez kapcsolódóan javasolt belső szabályozás készítése, amelyben rögzítik a tulajdonosi joggyakorlóra, egyéb közreműködő szervezeti egységre vonatkozó feladat- és hatásköröket, valamint a társaság alapítására, részesedés szerzésére, a tőkeemelésre, a pótbefizetésre, a tagi kölcsönre vonatkozó rendelkezéseket, az összeférhetetlenségi szabályokat, amelyet a fenntartó hagy jóvá/fogad el.

A legjellemzőbb tulajdonosi jóváhagyáshoz kötött területek a teljesség igénye nélkül, az alábbiak lehetnek:

* meghatározott összeghatár feletti beszerzések, beruházások;
* a táraság szokásos tevékenységhez közvetlenül nem kapcsolódó, egyéb jelentős szerződések (pl. tanácsadói, piacikutatási szerződések);
* meghatározott összeg feletti foglalkoztatásra irányuló egyéb jogviszonyok (megbízási, vállalkozási jellegű szerződések) létrejötte;
* gazdaságági társaság (leánycég) létrehozása;
* a menedzsment javadalmazási rendszere, beleértve az egyéb juttatásokat (pl. személyes használatú gépjármű);
* kötvény- vagy részvénykibocsátás, hitelfelvétel vagy kezességvállalás (ebben az esetben a fenntartói jóváhagyás is javasolt);
* a gazdálkodást, működést lényegesen befolyásoló belső irányítási eszközök és módosításaik.

A tulajdonosi jóváhagyást igénylő döntések esetében a tulajdonosnak fontos előírnia a társaság menedzsmentje számára, hogy a jóváhagyást megalapozó, előkészítő anyagok milyen minimális tartalmi követelményeknek feleljenek meg, tehát melyek azok az információk, amelyek birtokában a tulajdonos célszerű és eredményes döntést tud hozni.

A tulajdonosi joggyakorló és a társaság közötti, a gazdálkodást, pénzügyi helyzetet érintő kommunikáció írásban, dokumentáltan történjen.

Javasolt összeférhetetlenségi szabályok előírása: magasabb vezető, vezető beosztású alkalmazott, illetve azok közeli hozzátartozója, nem töltheti be a vezető tisztségviselői, felügyelőbizottsági, könyvvizsgáló egyéb tisztségi pozíciót.

Gazdasági társaságban történő részesedés szerzése esetén javasolt, hogy a befolyás mértékénél ne legyen kevesebb a várt osztalékból való részesedés.

Javasolt, hogy a felsőoktatási intézmények részvételével működő gazdasági társaságokban a tulajdonosi jogokat gyakorló személy jogi vagy gazdasági végzettséggel rendelkezzen.

**Jó gyakorlat**

A felsőoktatási intézmény a gazdasági társaságokról szóló szabályzatában külön függelékként rögzítette a gazdasági társaság alapításának, az abban való részesedés szerzésének lépéseit, folyamatát, felelősségi szintjeit.

A felsőoktatási intézmény belső szabályzatban rögzített előírása szerint nyilvántartást vezet a felsőoktatási intézmény által alapított, részvételével működő gazdasági társaságokról. A nyilvántartás a gazdasági társaságok adatait a szabályzat mellékletében meghatározott tartalommal, aktualizált állapotban tartalmazza.

*3. Számviteli beszámoló jóváhagyása*

**ÁSZ ajánlás**

Javasolt, hogy a gazdasági társaság számoljon be a tervek végrehajtásáról a társaság működési jellemzőihez igazodó rendszerességgel számoljon be a felsőoktatási intézmény számára kontrolling adatszolgáltatás keretében. A gazdasági társaság által készített tervekről és azok végrehajtásáról a kancellár/gazdasági vezető megfelelő rendszerességgel tájékoztassa a fenntartót.

A gazdasági társaság felügyelőbizottságának ügyrendjében javasolt szabályozni a felügyelőbizottság beszámoló elfogadásával összefüggő érdemi tevékenységét, a könyvvizsgálóval történő együttműködés kereteit.

A gazdasági társaság éves beszámoló elfogadásával összefüggő felügyelőbizottsági tevékenység fontos eleme a felügyelőbizottság éves tevékenységéről szóló, a tulajdonos részére készített írásbeli beszámoló, amelynek a számviteli beszámoló elfogadásával összefüggő tulajdonosi döntés előkészítéséhez rendelkezésre kell állnia.

A felsőoktatási intézmény az általa alapított, valamint a részvételével működő gazdasági társaságok tevékenységéről, számviteli beszámolóiról készítsen szöveges beszámolót.

**Jó gyakorlat**

A felsőoktatási intézmény a gazdasági társaságokról szóló szabályzatában mellékletben rögzítette az elvárt beszámolóformákat és azok minimum tartalmának előírását.

*4. A felsőoktatási intézmény által alapított gazdasági társaság felügyelőbizottsága*

**ÁSZ ajánlás**

A felsőoktatási intézmény, az általa alapított gazdasági társaság tekintetében minden esetben vizsgálja meg a felügyelőbizottság létrehozásának és működtetésének lehetőségét, valamint határozza meg a felügyelőbizottság összetételét, a tulajdonos érdekeit szolgáló követelményeket.

A felsőoktatási intézmény belső szabályzatában (pl. szervezeti és működési szabályzat) a felsőoktatási intézmény által alapított gazdasági társaságok esetében kerüljenek rögzítésre a felügyelőbizottság feladatai.

A felügyelőbizottság tevékenységéről indokolt rendszerességgel, de legalább fél évente írásban számoljon be a tulajdonos számra.

A felügyelőbizottság ügyrendjében kerüljenek pontosan rögzítésre a felügyelőbizottság feladatai, amelyet a tulajdonosnak el kell fogadnia. A felügyelőbizottság ügyrendjében célszerű szabályozni az éves ülési terv összeállításának rendjét, továbbá a tulajdonos belső ellenőrzésével történő együttműködés kereteit, formáját, határait. Különös tekintettel arra, hogy meddig terjed a felügyelőbizottság és meddig a belső ellenőrzés feladata a tulajdonosi döntések végrehajtásának ellenőrzése területén.

A tulajdonlással érintett gazdasági társaság menedzsmentje részére javasolt előírni a tulajdonosi döntések végrehajtásáról szóló rendszeres beszámolást a felügyelőbizottság részére, ezeket a felügyelőbizottság érdemben vizsgálja meg és amennyiben a tulajdonosi érdekek sérülését tapasztalja jelezze azt a tulajdonos részére.

A felsőoktatási intézmény által alapított gazdasági társaságok felügyelőbizottsági ülésein a szoros együttműködés érdekében vegyenek részt a társaságok könyvvizsgálói is.

*5. Tulajdonosi ellenőrzés a felsőoktatási intézmények által alapított gazdasági társaságok vonatkozásában*

**ÁSZ ajánlás**

Javasolt kialakítani a tulajdonosi ellenőrzés eljárásrendjét, amelynek célja a gazdasági társaságnak juttatott vagyonnal való gazdálkodás vizsgálata, annak érdekében, hogy biztosítsa a tulajdonos (felsőoktatási intézmény) érdekeit sértő, rendeltetésellenes, jogszerűtlen, szerződésellenes gazdálkodási döntések feltárását és a jogszerű állapot helyreállítását, valamint a hatékonyság, teljesítmény és minőség szempontjainak érvényesítését. A szabályzat hatályát javasolt valamennyi tulajdonolt társaságra kiterjeszteni.

A tulajdonosi ellenőrzéseket a kialakított eljárásrend mentén, tervezett módon, ellenőrzési terv (ellenőrzési nyomvonal) alapján célszerű végrehajtani, amelyet a kancellár vagy az arra kijelölt személy hagy jóvá.

A tulajdonosi ellenőrzéseknek célszerű kiterjednie a tulajdonosi határozatok, utasítások, illetve egyéb döntések végrehajtására, beleértve a tulajdonosi forrásjuttatások felhasználásával (tőkejuttatás, pótbefizetés, támogatás, kölcsön), a társaságot terhelő elszámolási kötelezettséget.

Javasolt előírni a gazdasági társaságok menedzsmentje részére a tulajdonosi határozatok, utasítások, döntések végrehajtásáról szóló megfelelő rendszerességű írásbeli beszámolást a felügyelőbizottság részére. A beszámolás megalapozását támogatják a tulajdonos belső ellenőrzése által végzett ellenőrzések, amelyek a gazdasági társaság által készített, a tulajdonosi döntések végrehajtásáról szóló beszámolók megalapozottságára, megbízhatóságára irányulnak.

A felügyelőbizottság a részére teljesített beszámolók értékeléséről indokolt rendszerességgel jelentést készít a tulajdonos részére.

A tulajdonosi ellenőrzés lebonyolításába a felsőoktatási intézmény belső ellenőrzését javasolt bevonni.

A felsőoktatási intézmény kancellárja vagy az arra kijelölt személy alkossa meg a felsőoktatási intézmény részvételével működő gazdasági társaságok javadalmazási szabályzatát.

**Jó gyakorlat**

A felsőoktatási intézmény a belső ellenőrzési kézikönyvének hatálya kiterjedt a felsőoktatási intézmények által alapított és részvételével működő gazdasági társaságokra.

A felsőoktatás intézmény belső szabályzatába évközi, folyamatba épített gazdasági kontrollt vezetett be a felsőoktatási intézmény többségi befolyásával működő gazdasági társaságoknál.